KOMISIJOS REGLAMENTAS (EB) Nr. 901/2009
2009 m. rugsėjo 28 d.
dėl suderintos daugiametės 2010, 2011 ir 2012 m. Bendrijos kontrolės programos, kuria siekiama užtikrinti, kad būtų neviršijama didžiausia pesticidų liekanų koncentracija augaliniuose ir gyvūniniuose maisto produktuose ir ant jų paviršiaus ir siekiama įvertinti pesticidų liekanų poveikį vartotojams
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 29 straipsnį,
kadangi:
(1)
Komisijos reglamentu (EB) Nr. 1213/2008 (2) nustatyta pirmoji suderinta daugiametė Bendrijos programa 2009, 2010 ir 2011 m.
(2)
Bendrijoje trisdešimt maisto produktų yra mitybos pagrindinės sudedamosios dalys. Kadangi pesticidų naudojimas per trejus metus labai pasikeičia, pesticidų tuose trisdešimtyje maisto produktų stebėsenos ciklo trukmė turėtų būti trys metai, kad būtų galima įvertinti poveikį vartotojams ir Bendrijos teisės aktų taikymą.
(3)
Remiantis binominio paskirstymo tikimybe galima suskaičiuoti, kad, atlikus 642 mėginių tyrimą, didesniu nei 99 % patikimumu galima nustatyti mėginį, kuriame pesticidų liekanų koncentracija viršija nustatymo ribą (toliau - NR), jei ribą viršijanti liekanų koncentracija yra ne mažiau kaip 1 % produktų. Šių mėginių surinkimo prievolė turėtų būti proporcingai padalyta valstybėms narėms pagal gyventojų skaičių; per vienerius metus turėtų būti paimta mažiausiai 12 kiekvieno maisto produkto mėginių.
(4)
Kai pesticidų liekanų apibrėžtis apima kitas veikliąsias medžiagas, metabolitus arba skilimo produktus, apie tuos metabolitus turėtų būti pranešta atskirai.
(5)
„Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašas paskelbtas Komisijos interneto svetainėje (3).
(6)
Imant mėginius turėtų būti taikoma 2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (4), kurioje pateikti Codex Alimentarius komisijos rekomenduojami mėginių ėmimo metodai ir darbo tvarka.
(7)
Taip pat būtina įvertinti, ar neviršijama didžiausia liekanų koncentracija kūdikių maiste, numatyta 2006 m. gruodžio 22 d. Komisijos direktyvos 2006/141/EB dėl pradinių mišinių kūdikiams ir tolesnio maitinimo mišinių (5) 10 straipsnyje ir 2006 m. gruodžio 5 d. Komisijos direktyvos 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (6) 7 straipsnyje.
(8)
Būtina įvertinti galimą bendrąjį, kaupiamąjį ir sinerginį pesticidų poveikį. Pirmiausia reikėtų įvertinti kai kuriuos organofosfatus, karbamatus, triazolus ir piretroidus, kaip nurodyta I priede.
(9)
Valstybės narės kasmet iki rugpjūčio 31 d. turėtų pateikti informaciją apie ankstesnius kalendorinius metus.
(10)
Kad būtų išvengta painiavos dėl nuoseklių daugiamečių programų dubliavimosi, siekiant teisinio tikrumo Reglamentas (EB) Nr. 1213/2008 turėtų būti panaikintas. Tačiau jis turėtų būti toliau taikomas 2009 m. tirtiems mėginiams.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės 2010, 2011 ir 2012 m. ima mėginius ir atlieka mėginių produktų ir (arba) pesticidų liekanų derinių tyrimus, kaip nurodyta I priede.
Kiekvieno produkto mėginių skaičius nurodytas II priede.
2 straipsnis
1. Partija, iš kurios turi būti imami mėginiai, parenkama atsitiktinės atrankos būdu.
Mėginių ėmimo tvarka, įskaitant vienetų skaičių, atitinka Direktyvos 2002/63/EB reikalavimus.
2. Imami ir tiriami bent tokie mėginiai:
a)
dešimt kūdikių maisto mėginių;
b)
jei įmanoma, vienas ekologinių produktų rinkos dalį kiekvienoje valstybėje narėje parodančio ekologinio ūkio kilmės produktų mėginys.
3 straipsnis
1. 2010, 2011 ir 2012 m. tirtų mėginių tyrimų rezultatus valstybės narės pateikia atitinkamai iki 2011, 2012 ir 2013 m. rugpjūčio 31 d.
Be šių rezultatų valstybės narės pateikia šią informaciją:
a)
pagal „Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašą taikytus tyrimų metodus ir pasiektas koncentracijas, apie kurias reikia pranešti;
b)
pagal nacionalines ir Bendrijos kontrolės programas taikytą nustatymo ribą;
c)
išsamią informaciją apie atliekant kontrolę dalyvaujančių tyrimų laboratorijų akreditaciją;
d)
jei leidžiama nacionaliniais teisės aktais, išsamią informaciją apie taikytas vykdymo užtikrinimo priemones;
e)
jei viršytas didžiausias liekanų kiekis (toliau - DLK), paaiškinimą apie galimas viršijimo priežastis, kartu įtraukdamos atitinkamas pastabas apie rizikos valdymo galimybes.
2. Kai pesticidų liekanų apibrėžtis apima veikliąsias medžiagas, metabolitus ir (arba) skilimo ar reakcijos produktus, valstybės narės praneša apie tyrimų rezultatus pagal teisinę tų liekanų apibrėžtį. Prireikus, visų liekanų apibrėžtyje paminėtų pagrindinių izomerų arba metabolitų tyrimų rezultatai pateikiami atskirai.
4 straipsnis
Reglamentas (EB) Nr. 1213/2008 panaikinamas.
Tačiau jis toliau taikomas 2009 m. tirtiems mėginiams.
5 straipsnis
Šis reglamentas įsigalioja 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 28 d.